求分司東都寄牛相公十韻
作者：白居易
朝代：唐

paragraphs: 忽忽心如夢，星星鬢似絲。
縱貧長有酒，雖老未拋詩。
儉薄身都慣，疎頑性頗宜。
飯麤飱亦飽，被暖起常遲。
萬里歸何得，三年伴是誰。
華亭鶴不去，天竺石相隨。
王尹貰將馬，田家賣與池。
開門閑坐日，遶水獨行時。
嬾慢交遊許，衰羸相府知。
官寮幸無事，可惜不分司。